《送县尉张子初还江右》
明代·黎象斗

伏波澄江净如练，马行天上纤鳞见。尉君介性洌于霜，一酌明心人所羡。

闻君奋迹自西江，白下螺川清且长。亭亭天半金茎露，英英云表玉壶浆。

忆自分符来顺德，征输旁午疲供亿。借问畴劳抚字心，惟君能与民休息。

墀下不闻鞭扑声，厨中尝见冷如冰。悬鱼风味方羊续，置瓜亮节彷苏琼。

嗟哉古道已陵彝，食贫宦况有谁知。尉君两袖清风满，百世甘棠在口碑。

作者简介：黎象斗，字枢汉。顺德人。明熹宗天启四年（一六二四）举人，任高唐知州。清咸丰《顺德县志》卷二四有传。